als_Latn dik_Latn sag_Latn
Nora Kelmendi, Drejtoresha e Kadastrës në ekipin e Shpend Ahmetit, e hetuar për korrupsion
Nora Kelmendi, Drejtoresha e re e Kadastrës në Komunën e Prishtinës, gjatë kohës sa ka punuar në Agjencinë Kosovare të Privatizimit është hetuar nga organet e drejtësisë nën dyshimet për korrupsion. Rasti i saj kishte të bënte me një privatizim ku kishte konkurruar edhe biznesmeni Ragip Mustafa, i njohur si përfitues i rregullt i tenderave në Komunë e Prishtinës gjatë qeverisjes së LDK’së. Në Vetëvendosje pranojnë se Kelmendi është hetuar, derisa i bishtnojnë përgjigjes se si u bë që Nora Kelmendi u avancuan në pozitën e Drejtoreshës ndërkohë që për vite ishte person kyç në procesin e privatizimit të ndërmarrjeve shoqërore.
Nora Kelmendi tash do ta drejtoi në kryeqytet Drejtorinë e Kadastrës, në qeverinë lokale që drejtohet nga Shpend Ahmeti i Vetëvendosjes.
Para kësaj pozite, ajo punoi për vite me radhë në procesin e privatizimit, proces ky i kritikuar nga lëvizja që e bëri drejtoreshë.
“Në vitin 2003 fillon punën në Agjensionin Kosovar të Mirëbesimit – AKM ku punoi si zyrtare e privatizimit e më pas si udhëheqëse e njësisë për relacione me investitorë. Puna e saj vazhdoi edhe për 4 vite të tjera me pasardhësen e AKM-së, Agjensionin Kosovar të Privatizimit – AKP. Në AKP si drejtore e departamentit të shitjes detyrë kryesore kishte udhëheqjen dhe menaxhimin e përgjithshëm të procesit të privatizimit të ndërmarrjeve shoqërore në Kosovë”, shkruhet për të në Profilin e Vetëvendosjes në Facebook.
Gazeta Express ka këqyr të kaluarën e saj në AKP dhe del që ajo të jetë hetuar për afera korruptive në këtë kohë, por që hetimet u mbyllën kundër saj në mungesë të provave se ajo ka keqpërdorur detyrën për përfitime personale. Ajo ishte denoncuar ne lidhje me një tender ku kishte marrë pjesë Ragip Mustafa, i njohur si përfitues i rregullt i tenderëve në Komunën e Prishtinës gjatë qeverisjes së LDK’së.
Gazeta ka kontaktuar edhe Nora Kelmendin, e cila pos që ka bërë me dije që për hetimet kundër saj është intervistuar edhe gjatë viti 2011 dhe gjatë viti 2012, thotë që Prokuroria nuk pati asnjë provë kundër saj.
E, partia e saj, Vetëvendosje, e pyetur për hetimet dhe faktin që Klemendi kishte qenë person kyç në privatizim, proces ky i kritikuar nga kjo parti parlamentare, thotë se “Nora Kelmendi është një person kompetent që i njeh shumë mirë çështjen e pronave. Problemi i privatizimit qëndron tek niveli politik që edhe më tutje vazhdon me procesin e njëjtë edhe pse është vërtetuar si proces i dëmshëm për vendin”.
Por, pse u largua Nora Kelmendi nga AKP’ja?
Në një hulumtim të Gazetës Express del që Nora Kelmendi, tash Drejtoreshë e Kadastrit në ekipin e Shpend Ahmetit, është larguar nga AKP’ja për mungesë të performancës.
“Nora Kelmendit nuk i është vazhduar kontrata nga ana e AKP’së në pozitën e Drejtorit të Departamentit të Shitjes në kuadër të Divizionit të Realizimit të Aseteve që nga 1 janari 2011, dhe ky vendim është marrë nga ana e menaxhmentit të Agjencisë… Menaxhmenti ia kishte tërhequr paraprakisht vërejtjen për neglizhencë dhe mosrealizim të detyrave të punës për më tepër se një herë”, thotë për Express Ylli Kaloshi, Zëdhënës në AKP.
Nora Kelmendi do ta kundërshtonte këtë largim nga puna, por AKP’ja pretendon se largimi i saj ka qenë krejtësisht në kuadër të ligjit.
“Me datë 20 janar 2011 AKP ka pranuar një ankesë nga znjsh. Nora Kelmendi, me të cilën ajo ka kundërshtuar njoftimin e menaxhmentit të Agjencisë për mosvazhdim të kontratës. Ndërsa me datë 2 shkurt 2011, Agjencia sipas Zëdhënësit Kaloshi iu është përgjigjur ankesës së znjsh. Kelmendi, ku është thënë se njoftimi për mosvazhdim të kontratës është i bazuar në kontratën mbi marrëdhënien e punës, të lidhur në mes AKP-së dhe Nora Kelmendit si dhe duke u bazuar në politikat dhe procedurat e parapara të Agjencisë për vlerësimin e performancës, të cilat e parashohin qartë mënyrën e vlerësimit të përformancës së personelit të AKP-së. Express ka kërkuar edhe nga Vetëvendosje ose Nora Kelmendi një koment për pretendimet e AKP’,së por ata nuk kanë komentuar në këtë pjesë.
Ndryshe, shumë aktivistë të Lëvizjes Vetëvendosje kanë shfaqur shqetësimet e tyre për emërimin e Nora Kelmendit në këtë pozitë; një për faktin se ajo ka qenë person kyç në procesin e privatizimit të ndërmarrjeve shoqërore dhe nën dy për faktin se emërimi i saj konsiderohet nepotizëm.
“Nora Kelmendi është motra e Milot Kelmendit, aktivist i njohur i Lëvizjes Vetëvendosje. Emërimi i saj është nepotizëm i pastërt”, thotë një zyrtar i partisë së Albin Kurtit në kushte anonimiteti për Express.
Kjo është mohuar nga Erzen Vraniqi, Zëdhënës i VV’së.
“Arsyet e emërimit të Nora Kelmendit kanë të bëjnë me përvojën dhe përgatitjen e saj profesionale”, ka thënë ai.(express)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn